Ekonomiji madwar id-dinja jinsabu mħassba bil-prezz taż-żejt li kif irrapportat fl-aħħar jiem din is-sena kellu l-ikbar żidiet f'persentaġġ mis-sena 2009. U ż-żidiet mistennija jibqgħu jkunu esperjenzati tul is-sena li bdiet illum, għalkemm dwar dan jeżisti dibattitu b'analisti tekniċi jagħmlu tbassir differenti. Li hu żgur hu li fl-aħħar tliet xhur tas-sena, li ntemmet ilbieraħ, kien hemm l-ikbar żidiet. Fis-27 ta ' Settembru, il-prezz fl-ewro taż-żejt Brent (dak li jaffettwa wkoll is-sitwazzjoni f'pajjiżna) kien ilahhaq ftit aktar minn €41 il-barmil. Minn dakinhar taħlita ta' deċiżjonijiet u żviluppi marbuta mas-saħħa tad-dollaru kif ukoll deċiżjonijiet politici u ekonomici li laqqtu l-prezz taż-żejt wasslu biex il-prezz żdied b'mod konsiderevoli u saħansitra b'mod kontinwu. Sas-27 ta' Ottubru, il-prezz tal-Brent kien tela' għal €47 ewro il-barmil, żieda ta' 15% fix-xahar. Sa tmiem Novembru, il-prezz kien laħaq kwazi €49 ewro il-barmil. Biex fis-27 ta' Diċembru, it-Tlieta li għadda, il-prezz laħaq €54 il-barmil. Dan ifisser iktar minn 32% fuq il-prezz fi tmiem Settembru. L-aħħar li l-prezz taż-żejt kien qiegħed f'dawn il-livelli kien fit-3 ta' Lulju 2015. Dakinhar il-prezz medju tal-petrol fl-Unjoni Ewropea kien laħaq l-€1.49 il-litru mentri d-diesel kien €1.30. F'Malta l-prezz tal-petrol kien €1.35 il-litru, mentri d-diesel kien €1.26. Minn tmiem Settembru li għadda 'l hawn il-prezzijiet tal-fuel f'pajjiżna baqgħu stabbli bil-prezz ta' €1.27 il-petrol u €1.14 id-diesel. L-aħħar li l-prezz tal-petrol kien €1.27 bħala medja fl-Unjoni Ewropea kien fil-ġimgħa tal-15 t'Awwissu 2016, mentri d-diesel kien jiswa €1.14 fil-bidu ta' Settembru 2016. Minn dakinhar 'l hawn il-prezzijiet tal-fuel madwar l-Unjoni Ewropea telgħu b'mod kontinwu. Fil-ġimgħa ta' qabel il-Milied il-prezz tal-petrol medju fl-Ewropa kien laħaq il-€1.35, jew 8ċ aktar mill-prezz hawn Malta. Mentri d-diesel laħaq il-prezz ta' €1.22 jew 8ċ ogħla minn Malta. Sa issa Malta eċċezzjoni Statistika tal-Kummissjoni Ewropea tindika li kien f'Malta biss li f'dawn l-aħħar tliet xhur il-prezzijiet tal-petrol u d-diesel baqgħu stabbli. Fil-bqija tal-pajjiżi kien hemm żidiet sostanzjali. L-anqas żieda fil-prezz tal-petrol kienet 3ċ fil-Litwanja, fl-Isvezja u f'Ċipru. L-ogħla żieda kienet 9ċ fir-Renju Unit. L-aktar żieda komuni kienet ta' 5ċ, fost oħrajn fl-Italja, l-Awstrija u l-Polonja. Fejn jidħol id-diesel l-anqas żieda kienet ta' 4ċ fil-Bulgarija u l-Litwanja. L-ogħla żieda kienet 13ċ fil-Finlandja, segwita bi 11ċ fir-Renju Unit u 10ċ fil-Belġju. L-aktar żieda frekwenti kienet 7ċ li fost oħrajn ġrat fl-Awstrija, l-Italja u Spanja. Il-prezz tad-dawl Barra miż-żieda fil-prezz tal-fuel, f'dawn l-aħħar xhur kien hemm żieda fil-prezz tal-elettriku madwar l-Unjoni Ewropea. Il-Harmonised Index of Consumer Prices (HICP) li jinġabar mill-Eurostat, jindika li l-prezz tal-elettriku tela' b'medja ta' 1.1% minn tmiem Settembru 'l hawn. F'ċerti pajjiżi ż-żidiet kienu ferm ogħla. Pereżempju fi Spanja kien hemm żieda ta' 9.7%, f'Ċipru ż-żieda kienet ta 2.4%, mentri fl-Isvezja seħħet żieda ta' 6.6%. L-istess fejn jidħol il-prezz tal-gass. L-HICP jindika li minn Settembru 'l hawn kien hemm żidiet madwar l-Unjoni Ewropea. F'Ċipru l-prezz tal-gass tela' b'5.5%, fid-Danimarka b'4.9%, mentri fi Spanja ż-żieda kienet ta' 2.4%. Sfida f'Malta wkoll Meta l-OPEC, l-organizzazzjoni tal-pajjiżi li jesportaw iż-żejt, ħadet id-deċiżjoni li tnaqqas il-provvista kien ikkummenta l-Prim Ministru, Joseph Muscat. Anke għax dakinhar deċiżjoni waħda fissret żieda mmedjata ta' 10%. Qal li dan issa jimpatta fuq il-kontijiet tal-enerġija kif fil-fatt ġara fl-Ewropa. Iżda, mhux f'Malta jekk kemm -il darba l-poplu jibqa' jagħżel il-pjan tal-enerġija tal-Gvern li jipprovdi stabbilità u prezzijiet orħos. B'kuntrast, l-Oppożizzjoni għamlitha ċara iktar minn darba li trid li l-prezz tal-enerġija jinbidel skont il-prezz internazzjonali taż-żejt. Il-Prim Ministru tenna li fiċ-ċirkostanzi l-isfida tista' tkun il-prezz tal-fuel. Prezz li kien marbut sal-bieraħ. Il-provvista taż-żejt se tkun qed tinbidel fl-ewwel xhur tas-sena, u l-Prim Ministru kien qal li l-Gvern se jkun qed jagħmel dak kollu possibbli biex ikun hemm l-inqas impatt possibbli għall-poplu Malti u Għawdxi. Il-Prim Ministru qal li l-aħbar tajba hija li minkejja li kienu l-pajjiżi b'saħħithom li ddeċidew li jgħollu l-prezz taż-żejt, il-poplu Malti u Għawdxi se jibqa' jgawdi minn kontijiet tad-dawl u l-ilma orħos.